Նախագիծ

**ՀՈՒՇԱԳԻՐ**

Եվրասիական տնտեսական հանձնաժողովի,   
Ստանդարտացման եվրոպական կոմիտեի և   
Էլեկտրատեխնիկայի ոլորտում ստանդարտացման   
եվրոպական կոմիտեի միջև փոխըմբռնման

Եվրասիական տնտեսական հանձնաժողովը՝ մի կողմից, Ստանդարտացման եվրոպական կոմիտեն և Էլեկտրատեխնիկայի ոլորտում ստանդարտացման եվրոպական կոմիտեն՝ մյուս կողմից, այսուհետ՝ Կողմեր,

ընդունելով տեխնիկական կանոնակարգման և ստանդարտացման կարևոր դերը առևտրատնտեսական հարաբերությունների զարգացման, արտադրանքի անվտանգության մակարդակի և որակի բարձրացման, միջազգային առևտրի զարգացման և շրջակա միջավայրի պահպանության գործում,

հաշվի առնելով տեխնիկական կանոնակարգման և ստանդարտացման ոլորտում Կողմերի միջև համագործակցություն իրականացնելու գործում փոխադարձ շահագրգռվածությունը,

հաշվի առնելով տեխնիկական կանոնակարգման և ստանդարտացման ոլորտում միջազգային գործելակերպը,

հիմնվելով փոխադարձ հարգանքի, թափանցիկության և բարեխղճության վրա,

համաձայնեցին հետևյալի մասին.

1. Կողմերը մտադիր են իրենց իրավասության շրջանակներում համագործակցել տեխնիկական կանոնակարգման և ստանդարտացման ոլորտում՝ արտադրանքի մրցունակության և անվտանգության բարձրացման ու առևտրում տեխնիկական խոչընդոտների նվազեցման նպատակով։

2. Կողմերը կաջակցեն Եվրասիական տնտեսական միության անդամ պետությունների միջպետական և ազգային ստանդարտները՝ միջազգային ստանդարտների հետ, իսկ միջազգային ստանդարտների բացակայության դեպքում՝ եվրոպական ստանդարտների հետ հետագա ներդաշնակեցմանը։

3. Սույն հուշագրի շրջանակներում Կողմերը մտադիր են իրականացնել համագործակցություն՝

ա) փոխադարձ հետաքրքրություն ներկայացնող տեխնիկական կանոնակարգման և ստանդարտացման ոլորտում տեղեկատվության (այդ թվում՝ գիտական, տեխնիկական, տեխնոլոգիական ու նորմատիվ-տեխնիկական) և փորձի փոխանակման,

բ) արտադրանքի ու ծառայությունների ստանդարտացմանը վերաբերող հարցերի և փոխադարձ հետաքրքրություն ներկայացնող այլ համատեղ միջոցառումների կազմակերպման հարցերով խորհրդակցությունների անցկացման,

գ) փորձնական նախագծերի իրականացման շրջանակներում տեխնիկական հարցերի լուծման մասով հետևյալ ոլորտներում փոխգործակցության միջոցով՝

տրանսպորտ,

շինարարություն,

բժշկական արտադրատեսակներ,

խաղալիքներ,

նավթ և գազ,

էլեկտրակայանքներ,

էներգաարդյունավետություն,

ցածրավոլտ և բարձրավոլտ էլեկտրասարքավորումներ,

էլեկտրամագնիսական համատեղելիություն,

պայթյունավտանգ միջավայրերում աշխատող սարքավորում,

տեղեկատվական տեխնոլոգիաներ և ծառայություններ (թվային և սմարթ-տեխնոլոգիաներ),

փոխադարձ հետաքրքրություն ներկայացնող այլ ոլորտներ։

4. Սույն հուշագրի իրականացման շրջանակներում Կողմերից յուրաքանչյուրը կսահմանի Կողմերի՝ փոխգործակցության համակարգման համար պատասխանատու անձ և այդ մասին կտեղեկացնի մյուս Կողմին:

5. Սույն հուշագրի իրականացման շրջանակներում Կողմերի կողմից ստացված տեղեկատվությունը կարող է փոխանցվել երրորդ անձանց միայն այդ տեղեկատվությունը ներկայացնող Կողմի կողմից գրավոր համաձայնության առկայության դեպքում։

6. Սույն հուշագրի իրագործումն իրականացվում է Կողմերի բյուջեների շրջանակներում։

7. Սույն հուշագիրը միջազգային պայմանագիր չէ և Կողմերից ոչ մեկի համար ոչ մի իրավական և ֆինանսական պարտավորության չի հանգեցնում:

8. Սույն հուշագիրը կիրառվում է դրա ստորագրման օրվանից։

Կողմերից յուրաքանչյուրն իրավունք ունի դադարեցնելու սույն հուշագրի կիրառումը՝ մյուս Կողմին համապատասխան գրավոր ծանուցում ուղարկելու միջոցով։ Սույն հուշագրի կիրառումը դադարեցվում է մյուս Կողմի կողմից այդպիսի ծանուցում ստանալու օրվանից։

9. Կողմերի փոխադարձ համաձայնությամբ՝ սույն հուշագրում կարող են կատարվել փոփոխություններ՝ համապատասխան արձանագրություն ստորագրելու միջոցով։

Ստորագրված է \_\_\_\_\_\_\_\_\_\_ քաղաքում, 2016 թվականի \_\_\_\_\_\_\_\_\_\_ «\_\_\_\_\_»-ին, երեք օրինակից, յուրաքանչյուրը՝ ռուսերենով և անգլերենով, մեկական օրինակ՝ Եվրասիական տնտեսական հանձնաժողովի, Ստանդարտացման եվրոպական կոմիտեի և Էլեկտրատեխնիկայի ոլորտում ստանդարտացման եվրոպական կոմիտեի համար։ Տարընթերցվածքների դեպքում օգտագործվում է անգլերենով տեքստը։

|  |  |
| --- | --- |
| Եվրասիական տնտեսական հանձնաժողովի կողմից՝ | Ստանդարտացման եվրոպական կոմիտեի կողմից՝ |
|  |  |
|  | Էլեկտրատեխնիկայի ոլորտում ստանդարտացման եվրոպական կոմիտեի կողմից՝ |